ПРОЕКТ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИКА ЗА ОРГАНИЗАЦИЯТА И ДЕЙНОСТТА НА ОБЩИНСКИ СЪВЕТ – ЛЪКИ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ

На основание чл. 21, ал. 2 от Закона за местното самоуправление и местната администрация, чл. 8, чл. 26, ал. 3 и ал. 4 и чл. 28, ал. 2 от Закона за нормативните актове, в изпълнение на чл. 77, във връзка с чл. 76, ал. 3 и чл. 79 от Административнопроцесуалния кодекс, предоставяме на вниманието на обществеността в община Лъки в регламентирания 30-дневен срок, считано от 16.02.2026г. от обявяването на интернет страницата на Община Лъки: http://www.oblaki.com/, за даване на становища, предложения, мнения, възражения, препоръки и др. на проект на Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация, като такива могат да бъдат предоставяни на e-mail: obshtinalaki@abv.bg, както и на laki_obs@abv.bg или в деловодството на Общински съвет Лъки на адрес: гр. Лъки, общ. Лъки, обл. Пловдив, ул. „Възраждане” № 18.

МОТИВИ, към

проекта на Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация.
1. Причини, които налагат приемането на Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация: 
Необходимостта от изменение и допълнение на чл. 21 от Правилника произтича от стремежа за актуализиране, прецизиране и справедливо уреждане на възнагражденията на общинските съветници, в съответствие с реалния обем, отговорност и ангажираност при изпълнение на техните правомощия.

Дейността на общинските съветници включва активно участие в заседанията на Общинския съвет и неговите постоянни комисии, подготовка по разглежданите материали, вземане на решения с пряко отражение върху развитието на общината, както и взаимодействие с общинската администрация и гражданите. С оглед на това е необходимо възнагражденията да бъдат обвързани както с икономическите показатели в общинската администрация, така и с реалното участие и дисциплина на съветниците.

Предлаганите изменения въвеждат ясен механизъм за определяне на възнагражденията, като ги обвързват с присъствието на общинските съветници на заседанията на Общинския съвет и на заседанията на постоянните комисии. Това осигурява прозрачност, предвидимост и съразмерност при определяне на възнагражденията.

Съгласно действащата разпоредба на чл. 21, ал. 3 от Правилника, при отсъствие от заседание на постоянните и временни комисии по неуважителни причини, общинският съветник не получава съответното възнаграждение. При наличие на уважителни причини, общинският съветник е длъжен да подаде уведомление в деловодството на Общински съвет за своето отсъствие. Наблюдава се тенденцията общински съветници да отсъстват от заседанията на постоянните комисии и в много случаи не може да се събере необходимият кворум за провеждането им. Необходимо е да се прояви повече отговорност и ангажираност към задълженията в Общински съвет Лъки и да не се получават разногласия между общинските съветници по отношение на присъствията и отсъствията. Във връзка с тази порочна практика общинските съветници да отсъстват от заседанията и да подават уведомление по уважителни причини, се ощетява сериозно общинския бюджет. 
2. Цели, които се поставят с приемането на Проекта на Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация.
С предложения проект се цели:

· осъвременяване на уредбата на възнагражденията на общинските съветници;

· ясно разграничаване на възнагражденията за участие в заседания на Общинския съвет и в заседания на неговите комисии;

· въвеждане на принципа „възнаграждение срещу реално участие“, като се предвижда неизплащане на възнаграждение при неучастие в заседания;

· стимулиране на редовното и навременно присъствие на общинските съветници чрез въвеждане на редукция на възнаграждението;

· създаване на ясна процедура за основанието и реда за изплащане на възнагражденията;

· повишаване на дисциплината и отговорността при изпълнение на функциите на общинските съветници;
· справедливо заплащане в зависимост от присъствията на заседанията на комиии и сесия;
· осигуряване на необходимият кворум за провеждането на комисиите на Общински съвет, които в доста случаи не се провеждат поради отсъствие на общински съветници;
· повишаване на ефективността на работата на Общинския съвет;

3. Финансови и други средства, необходими за прилагането на Правилника за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация: Прилагането на предложените изменения не изисква допълнителни финансови средства извън утвърдения бюджет на Общински съвет – Лъки. Размерът на възнагражденията е ограничен до определен процент от средната брутна работна заплата в общинската администрация и е пряко обвързан с реалното участие на общинските съветници в заседанията. Предвидените механизми за редукция и неизплащане при отсъствие или закъснение допринасят за ефективно и икономично разходване на бюджетните средства.
 4. Очаквани резултати от прилагането, включително финансовите, ако има такива. 
Очакваните резултати от приемането на изменението включват:
· Повишена ангажираност на общинските съветници към ангажиментите им;
· По-висока активност в работата на постоянните комисии и заседанията на ОбС;
· Подобрена подготовка за заседания;
· По-качествени, аргументирани решения на Общинския съвет;
· Повишено обществено доверие към местното самоуправление;
· По-голяма прозрачност и яснота при определяне и изплащане на възнагражденията;
· Подобряване качеството на местното самоуправление.

5. Анализ на съответствие с правото на Европейския съюз: 

Предлаганото изменение не противоречи на правото на Европейския съюз. То е в пълно съответствие с Европейската харта за местно самоуправление, която акцентира върху необходимостта местните органи да разполагат с адекватни условия за ефективно изпълнение на правомощията си и защита на обществения интерес. Тъй като Правилникът е подзаконов нормативен акт, издаден на основание чл. 21, ал. 2 и ал. 3 от ЗМСМА, неговата правна рамка е пряко обвързана с принципите на местното самоуправление, заложени в правото на ЕС.

Приложение: Проект на Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация:
ПРОЕКТ НА РЕШЕНИЕ:


На основание чл. 21, ал. 2 и ал. 3 от Закона за местното самоуправление и местната администрация, при спазване изискванията на чл. 26, ал. 3 и ал. 4 от Закона за нормативните актове и чл. 77 и чл. 79 от Административнопроцесуалния кодекс, Общински съвет Лъки:
РЕШИ:

1. ПРИЕМА Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация, както следва:
§1. Изменя чл. 21, ал. 2, както следва:
чл. 21, ал. 2. За изпълнение на задълженията си, общинският съветник получава възнаграждение по ред и в размери определени в този правилник, което не може да бъде по-високо от 60 % от средната брутна работна заплата в общинска администрация за предходния месец.
§2. Изменя чл. 21, ал. 3, както следва:

чл. 21, ал. 3. За участие в заседание на Общинския съвет, общинският съветник получава възнаграждение в размер на 30 % от средната брутна работна заплата в общинска администрация за предходния месец;
§3. Създава нова ал. 4 на чл. 21, както следва:

чл. 21, ал. 4. За участие в заседание на комисия общинският съветник получава възнаграждение в размер на 30 % от средната брутна работна заплата в общинска администрация за предходния месец;

§4. Създава нова ал. 5 на чл. 21, както следва:

чл. 21, ал. 5. Основание за изплащане на възнаграждението по ал. 3 и ал. 4 е предоставена писмена справка за съответния месец пред главния счетоводител на общинска администрация Лъки от Председателя на Общинския съвет. При изплащане на възнагражденията по ал. 3 и ал. 4 се удържат дължимите данъци и осигурителни вноски съгласно действащите нормативни актове.
§5. Създава нова ал. 6 на чл. 21, както следва:

чл. 21, ал. 6. При неучастие на общинския съветник в нито едно заседание на Общинския съвет и/или негови комисии, общинският съветник не получава възнаграждение за съответния месец, през който са направени отсъствията. 

§6. Досегашната алинея 4 на чл. 21 става ал. 7
ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Правилника за изменение и допълнение на Правилника за организацията и дейността на Общински съвет – Лъки е изменен и допълнен с Решение №….., взето с протокол № ….. от ….2026 година на Общински съвет Лъки и влиза в сила от датата на влизане в сила на настоящото решение. 

§2. Изпълнението на Правилника се възлага на Кмета на община Лъки.
Вносител:
Наталия Берберова

Общински съветник
